Mii de persoane din toată țara au mers în pelerinaj de Izvorul Tămăduirii la Biserica Greacă „Buna Vestire” din Brăila. Izvorul aflat sub altarul lăcașului de cult se deschide o singură dată pe an, în prima vineri după Învierea Domnului.
Arhiepiscopul Casian al Dunării de Jos a oficiat slujba de sfințire a apei și a binecuvântat pelerinii veniți să ia agheasmă de la izvor.
Ierarhul a săvârșit Sfânta Liturghie în altarul principal al lăcașului de cult. Biserica mai are două altare secundare închinate Sfântului Gherasim de Chefalonia și Sfântului Ierarh Nicolae. Înaltpreasfinția Sa a rostit rugăciuni speciale pentru persoanele bolnave și pentru cei aflați în neputințe și încercări.
La predică, Arhiepiscopul Dunării de Jos a vorbit despre istoricul sărbătorii Izvorul Tămăduirii și a amintit de lucrările de restaurare a lăcașului de cult ridicat de comunitatea elenă din Brăila în secolul al 19-lea.
Elevii care au participat la diverse concursuri naționale și județene au primit daruri din partea eparhiei.
Protopopiatul Brăila și Parohia „Buna Vestire” au oferit peste 60.000 de sticle cu agheasmă, o parte dintre acestea au ajuns la cadrele medicale și bolnavii din spitalele brăilene.
Scurt istoric
Biserica „Buna Vestire” din Brăila a fost ctitorită de comunitatea greacă din orașul de la Dunăre între anii 1863 – 1873. Pictarea bisericii s-a făcut în mai multe etape și pe o perioadă mai lungă de timp. O particularitatea a bisericii este că are trei Sfinte Altare cu hramuri diferite.
La săparea temeliilor a fost descoperit un izvor care ulterior a fost captat într-o fântână, chiar sub Sfântul Altar.
Din anul 2018, cunoscutul lăcaş de cult ce îmbină stilul bizantin cu cel gotic renascentist din centrul istoric al Brăilei se află într-un amplu proces de restaurare, consolidare, conservare şi punere în valoare.
Foto credit: Arhiepiscopia Dunării de Jos